
DECISIÓ 27/04

Assumpte: anunci Gelatina Royal
1. El 13 de maig de 2004, una persona formula una reclamació en relació amb l’anunci esmentat. La reclamant considera que el fet de presentar una situació d’ingestió d’un producte alimentari i, seguidament, que un nen pugui aixecar un cotxe no és una representació adient per als menors.

2. Es localitza una emissió de l’anunci objecte de reclamació l’1 de maig de 2004 a les 16.53 a TV3.

3. L’anunci presenta dos productes simultanis de la gamma de gelatines: la gelatina Royal i Geli-fruit. En un primer moment es mostra un nen al costat d’una finestra menjant la gelatina, poc a poc. Quan veu que el seu pare no pot aparcar el cotxe, comença a devorar el menjar per anar a ajudar-lo. 

Una veu en off femenina diu: “Mireu com li agrada i com s’alimenta. És molt sana”.

A continuació, el nen baixa corrents per ajudar el seu pare, agafa el cotxe per la part davantera i aparca el vehicle correctament. La mateixa veu en off concreta: “No té gens de greix i, sobretot, té moltes proteïnes”.

Imatge del producte que s’anuncia; s’indica que és “súper sana”. Tot seguit, en un primer pla, el nen mostra la musculatura del braç de forma exagerada amb un tatuatge incorporat de la gelatina. Després apareix el segon producte que s’anuncia de Geli-fruit Royal.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 7 de juliol de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació atès que considera que l’anunci presenta una exageració publicitària en clau d’humor, amb la finalitat de demostrar l’energia que proporciona el producte que es publicita. 
5. Comunicar aquesta decisió a la persona interessada. 

Barcelona, 7 de juliol de 2004

El president

Francesc Codina i Castillo

